A város igazi hírnévre a 2011. február 15-én kirobbant polgárháború kapcsán tett szert. A Kadhafi-ellenes felkelők a háború alatt többször is megközelítették a várost, először március 6-án, de ekkor nagy vereséget szenvedtek a kormánycsapatoktól a Bin Dzsavád-i csatában. Másodszor már a szövetséges légierő támogatásával indítottak támadást a város ellen, de március 28-án a Bin Dzsavád és Szurt közötti úton ismét vereséget szenvedtek, majd nemsokára egészen Adzsdábija városáig vissza kellett vonulniuk és a frontvonal a Brega és Adzsdábija város közti útvonalon megállapodott. Augusztusban azonban a miszrátai és Nefúsza-hegységbeli lázadóknak sikerült áttörést elérni, majd bekerítették Tripolit és augusztus 20-án megkezdték ostromát, amelyet augusztus 28-ra fejeztek be, győztesen. Ezalatt a kireneikai lázadók is áttörést értek el, elfoglalva Bregát, majd Rász Lánúfot. Szeptember elejére már csak Bani Valíd és Szurt maradt Kadhafi kezén, aki maga is Szurtba menekült és szeptember 1-én kikiáltotta Szurtot az ország fővárosának. A két városért súlyos harcok kezdődtek, Szurtot a NATO repülőgépei rendszeresen bombázták, a város védői azonban szívósan kitartottak. Október végére azonban már csak a város egyik negyede maradt a kadhafista harcosok kezén. Amikor október 17-én elesett Bani Valíd, Szurt maradt az utolsó, még nem bevett város, így október 20-án az Átmeneti Nemzeti Tanács egységei végső rohamot indítottak a város még Kadhafi kezén levő része ellen. A harcban Kadhafi is megsebesült és a felkelők fogságába esett, majd egy órán belül tisztázatlan körülmények között meghalt. Kadhafi halálával a harcok is befejeződtek, a város az ÁNT harcosainak kezére került, ezzel a polgárháború is befejeződött. A város épületei a NATO bombázásoknak és az ostromnak köszönhetően nagyon megrongálódtak vagy teljesen romba dőltek.